L'Eliana finalitza les obres de rehabilitació de la piscina municipal i millora l'accessibilitat del cinema d'estiu
16 de juny de 2025

• La piscina obrirà les portes des d'aquest dimarts 17 i el cinema d'estiu, el pròxim divendres 27.

L'Ajuntament de l'Eliana ha dut a terme una actuació integral de rehabilitació i condicionament de la piscina municipal i el cinema d'estiu, gràcies al suport del Pla d'Inversions 2022-2023 de la Diputació de València.

Amb una inversió pròxima als 260.000 euros, aquesta intervenció ha permés renovar i modernitzar dos espais clau per a l'oci estival del municipi, amb l'objectiu de millorar-ne la seguretat, la sostenibilitat i l'accessibilitat per a tots els usuaris i usuàries.

La piscina municipal, que obrirà les portes el pròxim dimarts 17 de juny fins al 7 de setembre, presenta importants millores. En la zona infantil s'ha reduït la profunditat per motius de seguretat, s'ha aplicat un nou revestiment, s'han instal·lat jocs d'aigua i s'ha renovat el sistema de depuració amb tecnologia més moderna. Per part seua, en la zona de platja, s'han incorporat veles per a aportar ombra, gespa artificial en les àrees d'estada, s'han renovat les dutxes i s'ha afegit una escala practicable que facilita l'accés al vas per a persones amb mobilitat reduïda. A més, s'ha instal·lat una caseta per al control d'accessos, s'ha renovat l'enllumenat amb tecnologia LED i s'han substituït les papereres.

En paral·lel, el projecte també ha inclòs una millora al cinema d'estiu que obrirà les portes a partir del pròxim 27 de juny, i on s'ha executat una nova rampa d'accés a la zona inferior, amb l'objectiu de facilitar la mobilitat i garantir l'accessibilitat universal del recinte.

L'alcalde, Salva Torrent, ha recordat a més que, amb la implantació de la nova targeta ciutadana, els veïns i veïnes podran beneficiar-se de preus més reduïts en l'accés a la piscina. L'horari d'obertura serà els dies laborables, de dimarts a divendres, d'11 a 19 hores i dissabtes, diumenges i festius d'11 a 20 hores. Els dilluns es mantindrà tancada per labors de manteniment. Les tarifes, que s'han modificat recentment, es poden consultar en el web.